CELEX: 32021D1775
Language: sl
Date: 2021-10-05 00:00:00
Title: Izvedbeni sklep Sveta (EU) 2021/1775 z dne 5. oktobra 2021 o spremembi Izvedbenega sklepa (EU) 2018/789 o dovoljenju Madžarski, da uvede posebni ukrep, ki odstopa od člena 193 Direktive 2006/112/ES o skupnem sistemu davka na dodano vrednost

11.10.2021   
               
               
                  SL
               
               
                  Uradni list Evropske unije
               
               
                  L 360/110
               
            
         IZVEDBENI SKLEP SVETA (EU) 2021/1775
         z dne 5. oktobra 2021
         o spremembi Izvedbenega sklepa (EU) 2018/789 o dovoljenju Madžarski, da uvede posebni ukrep, ki odstopa od člena 193 Direktive 2006/112/ES o skupnem sistemu davka na dodano vrednost
         SVET EVROPSKE UNIJE JE –
         ob upoštevanju Pogodbe o delovanju Evropske unije,
         ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost (1) in zlasti člena 395(1), prvi pododstavek, Direktive,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Člen 193 Direktive 2006/112/ES določa, da je davčni zavezanec, ki dobavlja blago ali storitve, po splošnem pravilu dolžan plačati davek na dodano vrednost (DDV) davčnim organom.
                  
               
                     (2)
                  
                  
                     Madžarski je bilo z Izvedbenim sklepom Sveta (EU) 2018/789 (2) dovoljeno, da uvede ukrep, ki odstopa od člena 193 Direktive 2006/112/ES, kar zadeva osebo, ki je dolžna plačati DDV, v primerih kadar so nekatere vrste dobave opravljene s strani davčnih zavezancev, ki so v postopku likvidacije ali v katerem koli drugem postopku, s katerim se sodno ugotovi insolventnost (v nadaljnjem besedilu: posebni ukrep).
                  
               
                     (3)
                  
                  
                     Madžarska je z dopisom, ki ga je Komisija evidentirala 18. februarja 2021, Komisiji predložila zahtevo za podaljšanje dovoljenja za uporabo posebnega ukrepa do 31. decembra 2026 (v nadaljnjem besedilu: zahteva). Madžarska je zahtevi priložila poročilo, ki vključuje pregled posebnega ukrepa.
                  
               
                     (4)
                  
                  
                     Na podlagi člena 395(2), drugi pododstavek, Direktive 2006/112/ES je Komisija z dopisom z dne 7. aprila 2021 posredovala zahtevo drugim državam članicam. Z dopisom z dne 8. aprila 2021 je Komisija uradno obvestila Madžarsko, da ima vse informacije, potrebne za presojo zahteve.
                  
               
                     (5)
                  
                  
                     Madžarska trdi, da davčni zavezanci v postopku likvidacije ali insolventnosti davčnim organom pogosto ne plačajo dolgovanega DDV. Hkrati lahko kupec, ki je davčni zavezanec s pravico do odbitka, še vedno odbije nastali DDV, kar ima negativen učinek na proračun in s čimer se financira likvidacija. Madžarska je prav tako evidentirala primere goljufije, ko so podjetja v postopku likvidacije izdajala navidezne račune aktivnim podjetjem in znatno zmanjšala svoje davčne obveznosti brez kakršnega koli jamstva, da bo izdajatelj plačal dolgovani DDV.
                  
               
                     (6)
                  
                  
                     Člen 199(1), točka (g), Direktive 2006/112/ES omogoča državam članicam, da določijo, da je oseba, ki je dolžna plačati DDV, davčni zavezanec, za katerega se opravi dobava nepremičnin, ki jih prodaja dolžnik po sodbi v postopku obvezne prodaje drugi osebi (v nadaljnjem besedilu: mehanizem obrnjene davčne obveznosti). Posebni ukrep Madžarski omogoča, da uporabo mehanizma obrnjene davčne obveznosti razširja na druge vrste dobave s strani davčnih zavezancev, ki so v postopku insolventnosti, in sicer za dobavo investicijskega blaga in dobavo drugega blaga in storitev s tržno vrednostjo nad 100 000 HUF.
                  
               
                     (7)
                  
                  
                     Na podlagi informacij, ki jih je predložila Madžarska, uporaba mehanizma obrnjene davčne obveznosti za te vrste transakcij učinkovito poenostavlja pobiranje davkov in preprečuje davčne utaje. Izvajanje posebnega ukrepa omejuje izgube javnih prihodkov in ustvarja dodatne proračunske prihodke. Poleg tega bi lahko gospodarski učinki pandemije COVID-19 v bližnji prihodnosti povzročili močno povečanje števila likvidacij, zaradi česar bi bilo treba posebni ukrep podaljšati.
                  
               
                     (8)
                  
                  
                     Zahtevano odstopanje bi moralo biti časovno omejeno, davčna uprava pa bi vseeno morala imeti čas, da uvede druge običajne ukrepe za reševanje problema in zmanjšanje izgub v javnem proračunu, zlasti tistih, povezanih z goljufivim ravnanjem, preden se posebni ukrep izteče, s čimer bi dodatno podaljšanje posebnega ukrepa postalo nepotrebno. Odstopanje, ki dovoljuje uporabo mehanizma obrnjene davčne obveznosti, je odobreno samo izjemoma za določena področja goljufij in pomeni sredstvo v skrajni sili. Dovoljenje bi bilo zato treba podaljšati samo do 31. decembra 2024.
                  
               
                     (9)
                  
                  
                     Posebni ukrep ne bo imel negativnega učinka na lastna sredstva Unije iz naslova DDV.
                  
               
                     (10)
                  
                  
                     Izvedbeni sklep (EU) 2018/789 bi bilo zato treba ustrezno spremeniti –
                  
               SPREJEL NASLEDNJI SKLEP:
         
            Člen 1
            V členu 2 Izvedbenega sklepa (EU) 2018/789 se drugi odstavek nadomesti z naslednjim:
            
               „Ta sklep preneha veljati 31. decembra 2024.“
            
         
         
            Člen 2
            Ta sklep začne učinkovati z dnem uradne obvestitve.
         
         
            Člen 3
            Ta sklep je naslovljen na Madžarsko.
         
         
            V Luxembourgu, 5. oktobra 2021
            
               
                  Za Svet
               
               
                  predsednik
               
               A. ŠIRCELJ
            
         
         
            (1)  UL L 347, 11.12.2006, str. 1.
         
            (2)  Izvedbeni sklep Sveta (EU) 2018/789 z dne 25. maja 2018 o dovoljenju Madžarski, da uvede posebni ukrep, ki odstopa od člena 193 Direktive 2006/112/ES o skupnem sistemu davka na dodano vrednost (UL L 134, 31.5.2018, str. 10).